Diari Oficial de la Generalitat Valenciana


Sumari del DOGV 6020, del 25-05-2009 (2009/5652)

ORDE de 5 de maig de 2009, de la Conselleria d'Educació, per la qual es convoca concurs públic d'ajudes per a la realització d'activitats complementàries per a l'alumnat escolaritzat en centres específics d'Educació Especial o unitats específiques d'Educació Especial emplaçades en centres ordinaris sostinguts amb fons públics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6020

Data del DOGV
:   25-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5652


Data del document
:   05-05-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * educació no formal
    * ajuda pública
    * educació especial
    * alumne
    * alumnat
    * centre d'ensenyament
    * suport econòmic
    * ensenyament públic

ORDE de 5 de maig de 2009, de la Conselleria d'Educació, per la qual es convoca concurs públic d'ajudes per a la realització d'activitats complementàries per a l'alumnat escolaritzat en centres específics d'Educació Especial o unitats específiques d'Educació Especial emplaçades en centres ordinaris sostinguts amb fons públics. [2009/5652]
El Decret 39/1998, de 31 de març (DOGV de 17 d'abril), del Govern Valencià, d'ordenació de l'educació per a l'atenció de l'alumnat amb necessitats educatives especials, establix en l'article 10.4 que la Conselleria d'Educació fomentarà la participació de la comunitat per a complementar les activitats escolars i oferirà suport en les activitats relacionades amb el coneixement de l'entorn, amb la finalitat de garantir a l'alumnat amb necessitats educatives especials les màximes possibilitats de participació en la vida social de la seua comunitat.
La Llei Orgànica 2/2006, de 3 de maig, d'Educació assenyala, entre els principis fonamentals, el de proporcionar una educació de qualitat per a tots, al mateix temps que s'ha de garantir una igualtat d'oportunitats, prestant els suports necessaris tant a l'alumnat que ho requerisca com als centres educatius on es troben escolaritzats. Es tracta, per tant, de conciliar la qualitat de l'educació amb l'equitat en el seu repartiment. Així, i amb la finalitat de garantir l'equitat educativa, establix en el capítol I, títol I, article 71, que les administracions educatives disposaran dels mitjans necessaris perquè l'alumnat aconseguisca el màxim desenrotllament personal, social i emocional.
Les característiques de l'alumnat escolaritzat en centres específics d'Educació Especial o unitats específiques d'Educació Especial emplaçades en centres ordinaris fan que les activitats que en esta orde es proposen constituïsquen una important oportunitat per a sobrepassar l'entorn mes pròxim de l'escola i la família i per a accedir al coneixement i gaudi d'altres realitats.
En conseqüència, la Conselleria d'Educació es proposa fomentar i facilitar la realització d'activitats escolars per a l'alumnat amb necessitats educatives especials escolaritzat en centres específics d'Educació Especial o unitats específiques d'Educació Especial emplaçades en centres ordinaris sostinguts amb fons públics. Es pretén que estos alumnes coneguen i utilitzen els recursos comunitaris per a l'accés a llocs d'oci, de manera que els siga possible augmentar les relacions interpersonals i la seguretat en ells mateixos, i els possibilite realitzar activitats de la vida diària relacionades amb la neteja i higiene personal, l'alimentació, el vestit i l'aparença personal.
Per tot això, i fent ús de les atribucions conferides per l'article 28 de la Llei 5/1983, de 30 de desembre, del Consell, i vista la proposta del director general d'Ordenació i Centres Docents de data 27 d'abril 2009 i de conformitat amb esta,
ORDENE
Primer. Convocatòria i objecte
1. Es convoca un concurs d'ajudes econòmiques per a la realització d'activitats complementàries programades per a l'alumnat escolaritzat en centres específics d'Educació Especial o en unitats específiques d'Educació Especial emplaçades en centres ordinaris sostinguts amb fons públics, ubicats a la Comunitat Valenciana.
2. El seu objecte serà el desenrotllament de les habilitats socials necessàries per a la integració de l'alumnat amb necessitats educatives especials.
Segon. Aprovació de les bases
S'aproven les bases per les quals es regirà la convocatòria i que figuren en l'annex I de la present orde, així com els models de sol·licitud, en els quals s'inclourà la relació d'alumnes participants, les dades del centre i del professorat acompanyant, figurarà l'autorització dels pares, mares o tutors legals de l'alumne/a per a assistir a l'activitat complementària.
Tercer. Definició i realització de les activitats complementàries
1. Es definixen com a activitats complementàries, als efectes d'esta orde, les que, figurant en el programa d'aprenentatge de l'alumnat, es realitzen fora del centre, preferentment durant l'horari lectiu, o fora del període lectiu en casos excepcionals derivats de la mateixa activitat.
2. Estes activitats es realitzaran durant el curs escolar 2008-09.
Quart. Finançament
1.Les ajudes concedides finançaran parcialment les despeses que es generen, derivades del cost individualitzat de les activitats complementàries realitzades per l'alumnat. En tot cas, la quantitat concedida no podrà excedir el total de les despeses generades pel desenrotllament d'estes.
2. Estes ajudes es finançaran a càrrec de la línia T3154000 de la aplicació pressupostària 49.33.15.700.35.6 dels Pressupostos de la Generalitat per a l'any 2009, per un import global màxim de 49.430 euros.
3. Les ajudes contingudes en esta orde no cal notificar-les a la Comissió Europea perquè no reunixen tots els criteris de l'article 87, apartat 1, del Tractat i, per tant, queden excloses del procediment de notificació de l'article 88, apartat 3, del Tractat. Estes ajudes estan destinades a una entitat que no realitza activitats econòmiques.
DISPOSICIONS FINALS
Primera
Es delega en la Direcció d'Ordenació i Centres Docents la facultat de resoldre la concessió de les ajudes que regula esta orde, així com per a resoldre totes les incidències que es plantegen en la seua interpretació i execució.
Segona
La present orde produirà efectes comptats a partir de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, els centres privats concertats podran recórrer en reposició o plantejar un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 5 de maig de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera. Objectius
1. La present convocatòria està destinada a afavorir, per mitjà d'una ajuda econòmica, l'accés a les activitats complementàries dels alumnes amb necessitats educatives especials greus i permanents escolaritzats en centres específics d'Educació Especial o en unitats específiques d'Educació Especial emplaçades en centres ordinaris sostinguts amb fons públics, ubicats a la Comunitat Valenciana.
2. Els seus objectius prioritaris són:
a) Incrementar el nivell d'independència de l'alumne o alumna en allò que es referix a autonomia personal (higiene i neteja personal, vestit i alimentació).
b) Conviure i col·laborar amb les persones del seu entorn seguint les normes bàsiques de convivència.
c) Utilitzar adequadament els recursos comunitaris: transport, telèfon públic, correus, informació i altres.
d) Planificar i participar en activitats d'oci i temps lliure.
Segona. Caràcter i duració
1. Les activitats que poden incloure-s'hi seran les que tinguen previst realitzar les unitats específiques d'Educació Especial emplaçades en centres ordinaris i els centres específics d'Educació Especial durant el present curs acadèmic amb caràcter periòdic o en alternança (natació, competicions esportives...), així com l'assistència a jornades d'intercanvi, fires, exposició de treballs, o altres activitats educatives.
2. Hauran de tindre una duració superior a un dia i podran ser de realització periòdica o continuada.
3. El pagament de les ajudes es farà una vegada justificada la realització de les activitats.
Tercera. Entitats col·laboradores: participants
Podran participar-hi tots els centres específics d'Educació Especial i totes les unitats específiques d'Educació Especial emplaçades en centres ordinaris sostinguts amb fons públics, ubicats en l'àmbit territorial de la Comunitat Valenciana que hagen programat activitats complementàries per al seu alumnat.
Quarta. Requisits de la sol·licitud
1. Els centres públics i privats concertats presentaran una sol·licitud, així com el projecte de realització d'una o diverses activitats complementàries, previstes en la seua programació general anual.
2. El model de la sol·licitud (Annex II), serà subscrit pel director o directora del centre públic o pel titular del centre privat concertat, segons el cas.
3. En la sol·licitud es prioritzaran les activitats, en cas de presentar-ne més d'una.
4. La sol·licitud, dirigida a la Direcció General d'Ordenació i Centres Docents, anirà acompanyada de:
- Còpia de la pàgina corresponent de la programació general anual del curs 2008-2009 en la qual figure inscrita.
- L'acta d'aprovació del consell escolar.
- Nom dels alumnes que realitzaran l'activitat, indicant l'edat i discapacitat (Annex III).
- Dades del centre i del professorat acompanyant (Annex IV).
- L'autorització dels pares, mares o tutors legals de l'alumnat participant (Annex V).
- L'objecte de l'activitat i la seua concreció de desenrotllament.
- Una previsió del cost.
5. La sol·licitud i la documentació assenyalada podrà ser presentada en les direccions territorials d'Educació o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Si la sol·licitud i documentació és remesa per correu, d'acord amb l'article 31 del Reglament de prestació dels servicis postals aprovats per Reial Decret 1829/1999 de 3 de desembre (BOE de 31 de desembre), es presentaran en sobre obert a l'operador a qui s'ha encomanat la prestació del servici postal universal, a fi que, en la capçalera del primer full del document que es vol enviar, es facen constar amb claredat el nom de l'oficina i la data, el lloc, l'hora i el minut de la seua admissió.
7. Els centres privats concertats hauran d'aportar l'acreditació que justifique estar al corrent de les seues obligacions tributàries i davant de la Seguretat Social, d'acord amb l'article 14 e) de la Llei 38/2003, de 17 de novembre, General de Subvencions, i articles 22 i 23 del Reial Decret 887/2006, de 21 de juliol, pel qual s`aprova el Reglament de la Llei 38/2003, de 17 de novembre, General de Subvencions. Estos requisits s'acreditaran juntament amb la presentació de la instància de sol·licitud.
8. El termini de presentació de sol·licituds és de 20 dies hàbils, comptats a partir de l'endemà de la publicació d'esta orde en el Diari Oficial de la Comunitat Valenciana.
9. Tal com assenyala l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud del centre no reunix els requisits exigits es requerirà al centre interessat que en el termini de 10 dies esmene la falta o remeta els documents preceptius, i si no ho fa es considerarà que ha desistit de la petició, amb resolució prèvia que es dictarà en els termes de l'article 42.
10. Els centres concertats hauran d'acreditar no trobar-se en cap de les situacions assenyalades en l'article 13.2 i 3 de la Llei 38/2003, General de Subvencions, de 17 de novembre, en la forma que determina l'apartat 7 del mencionat article.
Quinta. Procediment de valoració
L'òrgan competent per a l'ordenació i instrucció del procediment serà el Servici de Planificació Educativa Ordinària i Necessitats Educatives Específiques.
L'estudi i la valoració dels projectes presentats i la consegüent proposta d'ajudes correspondrà a una comissió formada per:
- El director general d'Ordenació i Centres Docents, o la persona en qui delegue, que actuarà com a president.
- El cap del Servici de Planificació Educativa Ordinaria i Necessitats Educatives Específiques de la Direcció General d'Ordenació i Centres Docents.
- El cap de la Secció d'Educació Especial.
- Un inspector o inspectora d'Educació en representació de cada una de les direccions territorials de Educació, designat pel director territorial corresponent.
- Un inspector o inspectora del Servici Central de la Inspecció Educativa, designat pel cap del Servici.
- Un director o directora d'un centre específic d'Educació Especial, per cada una de les tres direccions territorials, designat pel director general d'Ordenació i Centres Docents.
- Un assessor o assessora de l'àrea d'atenció a la diversitat, necessitats educatives especials d'un CEFIRE, designat pel director general de Personal.
- Un funcionari o funcionària de la Direcció General d'Ordenació i Centres Docents, designat pel cap del Servici de Planificació Educativa Ordinària i Necessitats Educatives Específiques, que actuarà com a secretari/ària, amb veu però sense vot.
- Podran assistir a les reunions de la comissió, amb veu però sense vot, representants dels sindicats que formen part de la Mesa Sindical Sectorial d'Educació, així com representants de les associacions de les patronals més representatives del sector.
Sexta. Valoració dels projectes
La comissió valorarà els projectes presentats tenint en comte les bases de la convocatòria i considerant d'atenció preferent les activitats complementàries dirigides als aspectes següents:
a) Que l'alumnat es trobe en el tram d'edat 12-21 anys.(0-3 punts)
b) Que es dirigisquen a l'alumnat que es trobe realitzant el programa denominat de transició a la vida adulta. (0-3 punts)
c) Que augmenten el nivell d'independència de l'alumnat en autonomia personal (higiene, neteja personal, vestit i alimentació). (0-3 punts)
d) Que afavorisquen la convivència i col·laboració amb les persones del seu entorn seguint normes bàsiques. (0-3 punts)
e) Que impliquen la utilització de recursos comunitaris per al desplaçament, comunicació i informació. (0-3 punts)
f) Nombre d'activitats complementàries realitzades. (0-3 punts)
Sèptima. Resolució
1. Realitzada la valoració dels projectes presentats, la comissió de valoració creada a l'efecte i assenyalada en la base quinta proposarà al director general d'Ordenació i Centres Docents l'adjudicació o denegació de les ajudes sol·licitades, a través de l'órgan instructor.
2. El director general d'Ordenació i Centres Docents, per delegació del conseller d'Educació de la Generalitat Valenciana, resoldrà indicant el centre de l'activitat concreta que rep ajuda i l'ajuda estimada.
3. Esta resolució serà publicada en el Diari Oficial de la Comunitat Valenciana en el termini de 3 mesos a partir de la publicació d'esta orde. Transcorregut el termini sense que s'haja dictat i notificat la resolució corresponent, s'entendrà que s'ha produït desestimació per efecte del silenci administratiu, sense perjudici de l'obligació de resoldre conforme a l'article 43.4 de la Llei 39/1992, de 26 de novembre.
4. Els centres públics dependents de la Conselleria d'Educació, que rebran l'assignació en concepte d'ajudes per a activitats d'alumnes, hauran de justificar-ho segons el que preveu l'Orde de 18 de maig de 1995 de la Conselleria de Cultura, Educació i Ciència (DOGV de 9 de juny).
5. La comissió podrà proposar al director general d'Ordenació i Centres Docents una redistribució de la quantitat atorgada quan algun centre no haja realitzat adequadament l'activitat o no haja presentat la documentació justificativa, cosa que donarà lloc al reintegrament de la subvenció (de conformitat amb l'article 37 de la LGS), a través de la resolució corresponent. La redistribució del crèdit sobrant conseqüència del reintegrament es realitzarà per mitjà de noves resolucions, incrementant les ajudes als centres que hagen realitzat les activitats i presentat la documentació justificativa.
Esta redistribució podrà augmentar la proporció d'ajuda a la resta de les activitats dels altres centres sempre que en cap cas supose un finançament superior al 100% dels gastos realitzats en estes.
Octava. Justificació de les ajudes
1. Els centres privats concertats percebran l'ajuda atorgada després de la justificació del compliment de la finalitat per a la qual es va concedir. Per a això hauran de justificar-ho, en un termini de 30 dies hàbils des de la data de publicació de la resolució, documentalment, per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament. L'acreditació dels gastos també podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari.
2. Així mateix d'acord amb l'article 19.4 de la Llei General de Subvencions, l'obtenció concurrent d'altres aportacions fora dels casos permesos en les normes reguladores podrà donar lloc a la modificació de la resolució de concessió, en els termes establits en la normativa reguladora de la subvenció.
3. La justificació de les subvencions rebudes es realitzarà de conformitat amb el que assenyala l'article 30 de la Llei General de Subvencions.
4. D'acord amb l'article 19.3 de la Llei General de Subvencions, l'import de les subvencions en cap cas podrà ser de tal quantia que, aïlladament o en concurrència amb altres subvencions o ajudes d'altres administracions públiques o privades, supere el cost de l'activitat a desenrotllar pel beneficiari.
5. D'acord amb l'article 37 de la Llei General de Subvencions, correspondrà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins la data en què s'acorde la procedència del reintegrament, i es realitzarà de conformitat amb els casos allí establits.
6. Quan en l'exercici de les funcions d'inspecció i control es deduïsquen indicis de la incorrecta obtenció, gaudi o destí de l'ajuda o subvenció percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol altre document relatiu a les operacions en què estos indicis es manifesten.
Novena. Memòria final
1. Abans del 10 de juliol de 2009, els centres remetran a la Direcció General d'Ordenació i Centres Docents, a través del mateix procediment indicat en la base quarta, la memòria de realització del projecte, acompanyada dels següents documents:
- la relació d'alumnes participants, i
- la justificació de les despeses realitzades, per mitjà de les corresponents factures o documents acreditatius, d'acord amb l'article 30.3 de la Llei General de Subvencions.
2.Els beneficiaris de les subvencions s'ajustaran al que estableix l'article 14 de la Llei General de Subvencions en allò que es referix a obligacions i incompliment d'estes.